คาดกองทุนรวมปีนี้ขยายตัว12-16%
ศูนย์วิจัยกสิกรไทยคาดปีนี้ มูลค่าทรัพย์สินสุทธิกองทุนรวมจะเติบโต 12-16% จับตาทุนเคลื่อนย้ายและค่าเงินบาท
2 ก.พ. 2556

ศูนย์วิจัยกสิกรไทยคาดปีนี้ มูลค่าทรัพย์สินสุทธิกองทุนรวมจะเติบโต 12-16% จับตาทุนเคลื่อนย้ายและค่าเงินบาท
ศูนย์วิจัยกสิกรไทย มองแนวโน้มอุตสาหกรรมกองทุนรวมในปี 2556 ว่า อุตสาหกรรมกองทุนรวมมีโอกาสขยายตัวในทิศทางชะลอลงมาอยู่ที่ประมาณ 12.0%-16.0% หลังจากที่ขยายตัวถึง 25.5% ในปี 2555 ท่ามกลางความท้าทายที่มากกว่าในช่วงปีก่อนหน้า อันเนื่องมาจากผลทางราคาในปีนี้ที่อาจลดทอนลง หลังจากดัชนีหุ้นปรับขึ้นค่อนข้างมากในช่วงที่ผ่านมา และเข้าใกล้ระดับเป้าหมายที่นักวิเคราะห์ส่วนใหญ่คาดการณ์ ซึ่งคงทำให้การบริหารจัดการเพื่อให้ผลตอบแทนอยู่เหนือเกณฑ์มาตรฐานที่กองทุนลงทุนเต็มไปด้วยเส้นทางที่ยากมากขึ้น ขณะเดียวกัน กองทุนรวมตราสารหนี้อาจต้องเผชิญกับสภาวะการแข่งขันกับดอกเบี้ยเงินฝาก ภายใต้การคาดหมายว่าธนาคารพาณิชย์อาจต้องเร่งระดมเงินฝากเข้าสู่ระบบมากขึ้นในช่วงครึ่งหลังของปี 2556 อย่างไรก็ดี อัตราการขยายตัวของ NAV ที่ 12%-16% ก็ยังนับได้ว่าอยู่ในเกณฑ์ค่อนข้างดี เนื่องจากค่าเฉลี่ยของการเติบโตของอุตสาหกรรมกองทุนรวมในช่วง 5 ปีที่ผ่านมา (พ.ศ. 2551-2555) ขยายตัวที่ประมาณ 10.8%
อย่างไรก็ตาม ยังคงต้องติดตามประเด็นสำคัญซึ่งอาจมีผลกระทบต่อแนวโน้มธุรกิจกองทุนรวม ได้แก่ ความผันผวนของกระแสเงินทุนเคลื่อนย้ายที่สร้างความผันผวนให้แก่ราคาสินทรัพย์เสี่ยงของไทย หากนักลงทุนต่างชาติได้ปรับพอร์ตการลงทุนอย่างพร้อมเพรียงกัน รวมไปถึงความเป็นไปได้สำหรับกระแสเงินทุนที่อาจไหลกลับยังต่างประเทศ  นอกจากนี้ ก็ยังคงต้องติดตามอย่างใกล้ชิดเกี่ยวกับท่าทีและแนวทางการดูแลค่าเงินบาทของทางการไทยด้วย เนื่องจากปัจจัยต่างๆ เหล่านั้น อาจส่งผลกระทบทางตรงและทางอ้อมต่อการเติบโตของราคามูลค่าทรัพย์สินสุทธิของกองทุนรวม